สำรอง2แสนล้านรับสงกรานต์
แบงก์แห่สำรองเงินสดรับใช้จ่ายเทศกาลสงกรานต์ร่วม 2 แสนล้านบาท เปิดถอนเงินข้ามเขตฟรี 13-19 เม.ย.
6 เม.ย. 2558

แบงก์แห่สำรองเงินสดรับใช้จ่ายเทศกาลสงกรานต์ร่วม 2 แสนล้านบาท เปิดถอนเงินข้ามเขตฟรี 13-19 เม.ย.
ธนาคารพาณิชย์เริ่มสำรองเงินสดเพื่อรองรับการเบิกจ่ายของประชาชนในช่วงวันหยุดยาวเทศกาลสงกรานต์ในปี 2558 โดยธนาคารส่วนใหญ่สำรองเงินเพิ่มขึ้น เมื่อเทียบกับช่วงเดียวกันของปีก่อน โดยธนาคารกรุงไทยสำรองเงินสดช่วงสงกรานต์สูงที่สุดในบรรดาธนาคารทั้งหมด เป็นจำนวน 49,270 ล้านบาท เพิ่มขึ้น 7.81% จากปีที่แล้วมีการสำรองไว้ที่ 4.57 หมื่นล้านบาท
ด้านธนาคารกสิกรไทยได้สำรองเงินสดในสาขาและเครื่องเอทีเอ็มเพิ่มขึ้นจากปีก่อน 1,900 ล้านบาท หรือเพิ่มขึ้นเกือบ 8% รวมเป็น 2.75 หมื่นล้านบาท แบ่งเป็นการสำรองเงินสดผ่านเครื่องเอทีเอ็มที่มี 9,589 เครื่องทั่วประเทศ เป็นเงิน 1.85 หมื่นล้านบาท และผ่านช่องทางสาขา 9,000 ล้านบาท ในจำนวนนี้เป็นสาขาเขตกรุงเทพฯ 4,300 ล้านบาท และสาขาภูมิภาค 4,700 ล้านบาท
ธนาคารกรุงศรีอยุธยาสำรองเงินสดเพื่อรองรับการเบิกถอนเงินของลูกค้าและประชาชนในช่วงเทศกาลสงกรานต์ปี 2558 เพิ่มขึ้นจากปี 2557 ประมาณ 9.20% เป็นเงินรวม 9,708 ล้านบาท แบ่งเป็นเงินสดสำรองผ่านเครื่องเอทีเอ็ม 7,204 ล้านบาท และผ่านสาขาของธนาคาร 2,504 ล้านบาท ปัจจุบันธนาคารมีสาขา 617 สาขา และเครื่องเอทีเอ็ม 5,191 เครื่อง
เช่นเดียวกับธนาคารทหารไทย ที่สำรองเงินสดในช่วงวันหยุดสงกรานต์ปีนี้เพิ่มขึ้นจากปีที่แล้ว 500 ล้านบาท หรือจาก 1.2 หมื่นล้านบาท เป็น 1.25 หมื่นล้านบาท แบ่งเป็นการสำรองในศูนย์เงินสด 3,800 ล้านบาท เครื่องเอทีเอ็ม 4,300 ล้านบาท และสำรองผ่านสาขาสาขาธนาคารทั่วประเทศ 4,400 ล้านบาท
อย่างไรก็ดี หลายธนาคารมีการสำรองเงินสดในช่วงสงกรานต์เท่ากับปีที่แล้ว ได้แก่ ธนาคารกรุงเทพได้จัดสรรเงินสดสำรองทั้งสิ้นประมาณ 4.5 หมื่นล้านบาท ส่วนธนาคารไทยพาณิชย์สำรองเงินสดสำหรับสาขาและเครื่องเอทีเอ็มทั่วประเทศปีนี้ 3.5 หมื่นล้านบาท เท่ากับปีที่ผ่านมา แบ่งเป็นในเขตกรุงเทพมหานคร 1.75 หมื่นล้านบาท และในเขตต่างจังหวัด 1.75 หมื่นล้านบาท
ส่วนธนาคารซีไอเอ็มบี ไทย สำรองเงินสด 2,000 ล้านบาท ลดลง 300 ล้านบาทจากช่วงเดียวกันของปีที่แล้ว ทั้งนี้เป็นการสำรองเงินสดผ่านเครื่องเอทีเอ็มทั่วประเทศประมาณ 1,200 ล้านบาท และสำรองผ่านสาขา 800 ล้านบาท
ทั้งนี้ สมาคมธนาคารไทยประกาศยกเว้นค่าธรรมเนียมสำหรับบัตรเอทีเอ็มที่ทำรายการถอนเงินสดข้ามเขตผ่านเครื่องเอทีเอ็ม และฝากเงินสดข้ามเขตผ่านเครื่องฝากเงินอัตโนมัติภายในธนาคารเดียวกัน ในช่วงวันหยุดยาวตั้งแต่วันที่ 13-19 เม.ย. 2558 อีกด้วย
ศูนย์วิจัยกสิกรไทยสำรวจแนวโน้มการใช้จ่ายของคนกรุงเทพฯ ในช่วงเทศกาลสงกรานต์ คาดว่า คน กทม.จะใช้เงิน 2.28 หมื่นล้านบาท เพิ่มขึ้น 3.6% เทียบกับปีก่อนที่มีการชุมนุมทางการเมือง เติบโตไม่สูงจากค่าใช้จ่ายน้ำมันลดลง สำหรับเงินสะพัดแบ่งเป็นการเลี้ยงสังสรรค์ 1.15 หมื่นล้านบาท ซื้อของขวัญของฝาก 4,600 ล้านบาท ค่าที่พักเดินทาง 3,100 ล้านบาท ทำบุญไหว้พระ 3,100 ล้านบาท กิจกรรมบันเทิงอื่นๆ 500 ล้านบาท